作者:陳亮
標題:暮花天・花發沁園春
內容:天意微慳，春工多裕，長鬚末後殷勤。骨瘦挽先，肌韻恰好，花頭徑尺徐陳。紅黃粉紫，更牛家、姚魏為真。留幾種，蒂殢中州，異時齊頓渾身。承平當日開多少，笙歌何限，是甚人人。氣入江南，心知芍藥，彷彿前事猶存。名品應須，認舊家，雨露方新。成一處，蓓蕾根株，剩看諸譜紛紛。